
MOLTAÍ
Iarrann an Coiste um Chearta na mBan agus um Chomhionannas Inscne ar an gCoiste um Chultúr agus um Oideachas, mar an coiste atá freagrach, na moltaí seo a leanas a ionchorprú ina thairiscint i gcomhair rúin:
[bookmark: restart]A.	de bhrí go bhfuil an comhionannas inscne ina chroíphrionsabal de chuid an Aontais Eorpaigh agus go gcumhdaítear é sna Chonarthaí, agus gur cheart go mbeadh sé léirithe i ngach beartas AE, agus go háirithe san oideachas, sa chultúr agus san earnáil chlosamhairc; 
B.	de bhrí go ndearnadh neamhionannais inscne agus idirdhealú a athchruthú trí dhearadh, ionchur agus úsáid chórais intleachta saorga (IS); de bhrí gur féidir le tacair sonraí agus claontacht mhícheart saobhadh a dhéanamh ar réasúnú na gcóras IS, agus an comhionannas inscne sa tsochaí a chur i mbaol;
C.	de bhrí go ndéantar neamhionannais inscne a chruthú agus a athchruthú freisin tríd an teanga agus na híomhánna a scaipeann na meáin agus feidhmchláir atá cumhachtaithe ag IS; de bhrí go bhfuil an t-oideachas, cláir chultúrtha agus ábhar closamhairc ina n-uirlisí bunúsacha chun comhrac in aghaidh na steiréitíopaí insce;
D.	de bhrí go bhfuil mná tearcionadaithe sna hearnálacha IS, bíodh sin mar chruthaitheoirí nó mar thomhaltóirí; de bhrí gur féidir le scileanna, eolas agus cáilíochtaí na mban i réimsí digiteacha, IS agus TFC (teicneolaíocht faisnéise agus chumarsáide) rannchuidiú le geilleagar na hEorpa a spreagadh; de bhrí nach ndéanann mná suas ach 22 % de ghairmithe IS ar fud an domhain; de bhrí nach é amháin go gcuireann easpa ban i bhforbairt IS leis an mbaol go dtarlóidh claontacht, ach baineann freisin sé ó thallann, ó fhís agus ó acmhainní AE, agus dá bhrí sin tá sé ina bhac ar an nuálaíocht;
1.	á mheas go bhfuil a lán deiseanna ag baint le IS chun an comhionannas inscne a chur chun cinn ar choinníoll go mbaintear na claontachtaí comhfhiosacha agus neamh-chomhfhiosacha; á chur i bhfáth nach mór do IS prionsabail agus luachanna an chomhionannais agus an neamhidirdhealaithe idir mná agus fir a urramú; ag cur i bhfáth, thairis sin, an tábhacht a bhaineann le cur chuige rioscabhunaithe agus le faireachán leanúnach ar na halgartaim atá ann cheana féin agus algartaim nua;
2.	á iarraidh go mbeadh beartais spriocdhírithe ar rannpháirtíocht na mban i réimsí a bhaineann leis an eolaíocht, an teicneolaíocht, an innealtóireacht agus an mhatamaitic (STEM) agus IS, agus ar chur chuige il-leibhéil a ghlacadh chun dul i ngleic leis an mbearna inscne ar gach leibhéál den oideachas agus den fhostaíocht san earnáil dhigiteach;
3.	á iarraidh ar an gCoimisiún agus ar na Ballstáit IS a chur san áireamh ó dhearcadh na hinscne de nuair atá beartas agus reachtaíocht á bhforbairt, agus, más gá, an reachtaíocht atá ann a chur in oiriúint, lena n-áirítear cláir AE;
4.	á iarraidh ar an gCoimisiún agus ar na Ballstáit bearta beartais a cheapadh a chuimsíonn go hiomlán an ghné inscne, amhail feachtais ardaithe feasachta, oiliúint agus curaclaim, a chuireann faisnéis ar fáil do shaoránaigh maidir le conas a fheidhmíonn algartaim, agus a dtionchar ar shaol laethúil na saoránach;
5.	ag tabhairt chun suntais an tábhacht a bhaineann le forbairt agus imscaradh fheidhmchláir IS sna hearnálacha oideachais, cultúrtha agus closamhairc i mbailiú sonraí níos beaichte agus atá imdhealaithe ó thaobh inscne de, agus teicnící nua-aimseartha meaisínfhoghlama a chur i bhfeidhm, más gá, chun claontacht steiréitíopa  inscne a cheartú, a bhféadfadh tionchair dhiúltacha a bheith aige;
6.	ag cur i bhfáth an gá atá le foirne ilghnéitheacha d’fhorbróirí agus d’innealtóirí ag obair taobh leis na príomhghníomhaithe sna hearnálacha oideachais, cultúrtha agus closamhairc chun claontacht inscne agus chultúrtha a chosc, lena n-áirítear algartaim, córais agus feidhmchláir IS.

